(1893) Waert dat ghi de gaue Gods bekendest , ende wie hi is die v seyt , [ Q ij vo ] geeft mi te drincken , ghi soudet van hem begeert hebben , ende hi soude v ghegeuen hebben leuende water .De vrouwe seyde hem : Heere ghi en hebt doch niet waer mede ghi moecht putten , ende den put is diep , waer hebdi dan dat leuendich water ? Sijt ghi meer dan onsen vader Jacob die ons desen put gegeuen heeft ? ende hi heeft daer wt gedroncken , ende sijn kinderen ende sijn beesten ? Jesus antwoorde ende seyde tot haer : Alle die van desen water drinckt , dien sal weder dorsten .Mer wie daer drincken sal vanden water dat ic hem geue , die en sal inder eewicheyt niet dorsten , mer dat water dat ic hem sal geuen , dat sal in hem een fonteyne des waters worden dat int eewich leuen springt .